
Az ivóvízkezelésnél alkalmazott veszélyes vegyi anyagok lehetséges új alternatívái, különös tekintettel az új technológiákra

Pályamunka címe: Az ivóvízkezelésnél alkalmazott veszélyes vegyi anyagok lehetséges új alternatívái, különös tekintettel az új technológiákra
A tiszta, jó minőségű és folyamatos ivóvízellátás napjainkban természetesnek számít hazánkban, viszont a világ egyes részein ez még mindig nem megoldott, és az elkövetkezendő évtizedekben Magyarországon is nehézségekbe ütközhet.
Az éghajlatváltozás következményeként egyre gyakoribbá váló szélsőséges időjárás, a növekvő vízigények és az emberi tevékenységből származó szennyező hatások nehéz feladat elé állítják az ivóvízellátást biztosító szakembereket. Ezek a hatások közvetlenül vagy közvetve beszennyezhetik, vagy kimeríthetik a hazai ivóvízbázisokat, ezzel problémákat okozva az ivóvízellátásban.
A szerző az ivóvízellátást veszélyeztető jövőbeli kihívásokkal kapcsolatos problémákra keres válaszokat, azokat az új technológiai megoldásokat, amik képesek lehetnek kiváltani a jelenleg működő rendszereket. Ehhez szükséges a hazai ivóvízellátás kialakulásának megismerése, a jelenlegi rendszer megértése, az ivóvízbázisok és az ivóvíztisztítás folyamatának felfedezése, amiket a dolgozat során bemutat a szerző.
A veszélyes vegyi anyagok szerves részét képezik a hazai ivóvíz és szennyvízkezelésnek, amik veszélyesek a környezetre és az emberekre nézve is. A szerző célja a kiváltásukat lehetővé tevő új technológiák ismertetése, valamint az ivóvíztakarékosságot elősegítő már használatban lévő, és a még nem elterjedt új módszerek bemutatása.
Az ivóvízellátás biztosítása a lakosság számára különböző káresemények során is fontos feladat. A hazánkban előforduló szerencsétlenségek idején különböző biztonsági intézkedéseket kell végezni az ivóvízbázisok biztonságának megőrzése érdekében, valamint az ivóvízellátást alternatív módokon kell biztosítani. A dolgozatban ezekben a helyzetekben szükséges intézkedésekre is kitért a szerző, az elmúlt években bekövetkezett katasztrófák bemutatása segítségével.



